  Григорий Фомин Анжелика Тихонова корреспондент 9-тӥ куартолэзе Быдӟым Атыкай ожын Вормонлы 77 ар тырмонэз пусъём. Ньыль ар ӵоже солдатъёс асьсэдыз жалятэк тушмонэн нюръяськизы. Нош фронт мышкын улӥсьёс вань кужымзэс соослы юрттон понна сётӥзы. Вормон нунал азьын Удмуртстат элькунысь ож вакытэ ужам предприятиослэсь, огазеяськонъёслэсь ужамзэс чаклаз. Ож кунысь вань предприятиослэсь ужан радзэс воштӥз. Но фронт мышкын промышленностьлэсь азинсконзэ ӧз дугдыты. Удмуртиын ож аръёсы ужась предприятиос выльдӥськизы, со вакытэ ик мукет улосвылъёсысь эвакуировать карем фабрикаосты но заводъёсты усьтон понна пуктӥськон мынӥз. Элькунын кык механической заводъёс, электромеханикая завод, Сарапулын электростанция, Москваысь, Киевысь, Харьковысь, Тулаысь, Подольскысь но мукет каръёсысь эвакуировать карем заводъёслы выль корпусъёс усьтӥзы. Озьы улосвылысь промышленностьлэн валтӥсь фондъёсыз 1,9 поллы йылӥзы но 1 миллион 163,7 сюрс манетозь вуизы, нош электростанциослэн кужымзы куиньмослэсь трослы будӥз. 1945-тӥ арын промышленной предприятиосын огъя вуз поттон, 1940-тӥ арен ӵошатыса, 2,3 поллы йылӥз но 1 миллион 745,8 сюрс манет луиз. Быдӟым Атыкай ож аръёсы ик коркаос но пуктӥзы. Оглом 343 сюрс квадрат метр улон интыосты уже кутӥзы. Со пӧлысь 81 процентсэ кун но кооперативной предприятиослэн коньдонэнызы ӝутӥзы. Калыкез сюдон удысын коньдон берган ож аръёс ӵоже 43 процентлы йылӥз но 206,1 миллион манетозь вуиз. Куд-ог удысъёс вылын ож умойтэмен шӧдӥськытэк ӧз кыльы. Кизёно бусыослэн быдӟалазы 19 процентлы кулэсмиз. Технической культураосты куинь поллы ӧжыт кизизы-мерттӥзы, нош пудо сиёнлы мынӥсь будосъёсты – 2,4 поллы. Карын калыкез нуись-вайись трамвай вагонъёслэн лыдзы тямыслы кулэсмиз (1,7 поллы). Ӧжыттэк кык поллы музейёслэн но библиотекаослэн лыдзы кулэсмиз. Озьы ке но, библиотекаослэн фондъёссы 22 процентлы гинэ ӧжытгес кылизы. Быдӟым Атыкай ож аръёс Удмуртия понна капчиен ӧз ортчы, но калык шуг-секытъёслы ӧз сётӥськы, ваньзэ йӧно ортчиз. Тодэ вайытом, 9-тӥ куартолэзе Вормон Парадэ элькунысь предприятиосын поттэм ожгар техника пыриськоз.  Тегъёс: Удмуртия Ижкар БыдӟымАтыкайож ВормонНунал Удмуртстат  